Унікальнасць арганізаванай Інстытутам мовазнаўства імя Якуба Коласа прэзентацыі падкрэсліў дырэктар гэтай установы, кандыдат філалагічных навук дацэнт Капылоў Ігар Лявонавіч, які выступіў з прывітальным словам у адрас гасцей і ўдзельнікаў мерапрыемства. У сваім выступленні ён адзначыў, што філалагічна-мовазнаўчая спадчына А. Луцкевіча дагэтуль заставалася амаль невядомай нават вузкаму колу спецыялістаў. Дзякуючы намаганням нямецкіх і беларускіх вучоных сёння ў навуковы зварот уводзіцца новая і важная для славянскага мовазнаўства інфармацыя, якая паслужыць крыніцай для далейшых даследаванняў. На думку І.Л. Капылова, прэзентуемая праца, якая ўяўляе сабой выданне і навуковую апрацоўку Германам Бідэрам рукапіснай граматыкі беларускай мовы А. Луцкевіча, дапамагае асэнсаваць складаны шлях развіцця беларускай мовы, зразумець той няпросты культурна-гістарычны фон, на якім развівалася, мацнела і выкрышталізоўвалася беларуская думка. Дырэктарам быў зачытаны ліст ад аўтара – Германа Бідэра, у якім былі выказаны шчырыя словы ўдзячнасці Інстытуту мовазнаўства імя Якуба Коласа за арганізацыю прэзентацыі, што дала магчымасць пазнаёміць беларускамоўную культурную эліту (а менавіта ей і было прысвечана выданне Г. Бідэра) з гэтай працай.